三公山下神祠赋
孙该 (WeiJin)
南极郁纡，飞龙在天。太一白石，巨灵据山。二后殊位，惟公在焉。下则归云蓬勃，绿水流离。争湍趣戾，冲石会溪。高岸为谷，峣𡸣阻㩻。梗林柰条，逼涂迮蹊。行者息驾，步趾于斯。陟大㟤，登岑冈。逾爽垲，历朝阳。晔华殿之显敞，睹应门之山将将。神衣郁蓊，百堵周乎洞房。进排阊阖，顾眄灵堂。聚楹列峙，丹饰煌煌。千栌浮跂，夭蹻腾骧。累层岌嶪，齐载长梁。敷山藻于前，缀榱槁以采章。文绮雘其纷鳞，洪葩晔以披扬。尔乃逡巡降趾，游坐东厢。日不逮昏，灾燎己光。县宰致祀，嘉旨备详。阴祚显应，遍泽圻疆。普此士女，乐彼丰穰。其乱曰：坤作地势，恒岳吐精。布濩磥硌，上秀太清。三后赞事，两师不宁。有渰凄凄，润我群生。先人谅德，图象垂形，考之旧史，典谟无声。《艺文类聚》七十九，《初学记》十二，《白孔六帖》，